
Studentenes psykiske helse forverres
Velferdstingsledere krever satsing fra regjeringen

“Årets undersøkelse viser dystre tall. At en av fem studenter rapporterer om alvorlige psykiske symptomplager er alarmerende” sier leder av Velferdstinget i Bergen Tor Sivertsen Prestegard. 

Onsdag formiddag ble Studentenes helse- og trivselsundersøkelse 2014 (SHoT 2014) lagt frem i Oslo. En av funnene i undersøkelsen viser at hver femte student rapporterer om alvorlige symptomplager, som er dobbelt så mange i forhold til andre i samme aldersgruppe. Videre viser undersøkelsen at kvinner er overrepresentert i statistikken.

“Studenter er en sårbar gruppe og det er bekymringsverdig at det er dobbelt så mange kvinner som menn som har psykiske plager.” sier Kaia Marie Rosseland leder av Velferdstinget i Oslo og Akershus

Velferdstingslederene krever nå at det blir gitt øremerkede midler over statsbudsjettet til tiltak for studenters psykiske helse. I dag finansierer studentene selv, over semesteravgiften, størstedelen av kostnadene til samskipnadenes psykiske helsetjenester.

“Det er på tide at regjeringen kommer på banen. Det trengs mer statlige midler for å sikre et godt lavterskeltilbud til studenter som sliter psykisk." sier Anne Finstad leder av Velferdstinget i Trondheim.

Fakta om velferdstingene
- Velferdstingene er de høyeste studentdemokratiske organene i samskipnadene.
- Velferdstinget i Oslo og Akershus representerer 62 000 studenter, Velferdstinget i Trondheim representerer 35 000 studenter og Velferdstinget i Bergen representerer 29 000 studenter.

